text: ақжал қарағанды облысы шет ауданындағы кент, ақжал кенттік әкімдігі орталығы. аудан орталығы ақсу-аюлы ауылынан қарай 116 км-дей жерде, белесті өңірде орналасқан. ең жақын теміржол станциясы ағадыр (120 км). іргесі алғаш полиметалл кенін өндіретін кен орны ретінде қаланған, 1964 жылы кентке айналған. ақжалда қорғасын, мырыш өндіріліп, өскемен қорғасын-мырыш комбинатына (kazzinc) балқытуға жіберіледі. кент аумағында өткен ғасырдың 30-жылдарында «қызыл өркен», «ұйымшыл», «жақсылық» ұжымшарлары 60-жылдардың басында ұжымшарды біріктіру негізінде «қарабұлақ» кеңшары құрылды. 1997 жылдан бастап қарабұлақ ауылдық округі таратылып ақжал кенттік әкімдігі аумағына кіргізілді. жерінің жалпы ауданы 303,0 мың га. кеңшардың негізінде 42 шаруа қожалығы құрылған. жергілікті тұрғындар саны 1999 жылы 3374 адам (1648 ер адам және 1726 әйел адам) болса, 2009 жылы 3397 адамды (1674 ер адам және 1723 әйел адам) құрады. кенттің бағынысындағы елді мекендерінде (ақжал кенті, қарабұлақ ауылы) мектеп, учаскелік аурухана, фап, мәдениет үйі, кітапхана, комплексті спорт кешені, басқа да орындар бар. кент тұрғындары басқа елді мекендермен автомобиль жолдары арқылы байланысады. кент аумағында «жаңа-мырыш» жшс-і жұмыс атқарады. негізгі бағыты қорғасын, мырыш өндірісі. пайдалы кен қазбалар орындары: ақжал, қызылеспе, ақсораң. кентте ақжал кен байыту фабрикасы жұмыс істейді. қазақстандағы белгілі күресші мейіржан шынкеев туған.